**ELŐTERJESZTÉS**

**Szombathely Megyei Jogú Város Közgyűlésének**

**2021. szeptember 30-i ülésére**

**Javaslat**

**a helyi közösségi közlekedéssel kapcsolatos döntések meghozatalára**

**I.**

A VOLÁNBUSZ Zrt. helyi közforgalmú közlekedési feladatainak ellátásáról szóló, 2020. évi tevékenységét bemutató beszámolójára, valamint a 2021. évi pénzügyi ellentételezés várható mértékére vonatkozó előterjesztést Szombathely Megyei Jogú Város Közgyűlése a 2021. június 24-i ülésén tárgyalta. A Közgyűlés 28/2021. (VI.24.) Kgy. számú határozatában arról döntött, hogy az Önkormányzat kezdeményezzen egyeztető tárgyalásokat a VOLÁNBUSZ Zrt-vel a 2020. és 2021. évi ellentételezés mértékéről. Az egyeztetés lefolytatását 2021. június 29-én kelt levélben kezdeményeztük a VOLÁNBUSZ Zrt. felé. A 2020. évi közszolgáltatási beszámoló felülvizsgálata, illetve a 2021. évi tervkalkuláció aktualizált adatainak tárgyában kezdeményezett személyes megbeszélésre (tekintettel arra, hogy a VOLÁNBUSZ Zrt. kérte az egyeztetés időpontjának későbbi időpontra történő módosítását) 2021. augusztus 9-én került sor. Az egyeztetésen elhangzott, hogy az Önkormányzat a 2020. évi ellentételezési igény kapcsán továbbra is fenntartja a 2021. június 24-i Közgyűlési előterjesztésben megfogalmazott észrevételeket, az alábbiak szerint:

- a bevételkiesés Önkormányzatot terhelő összegeként 123.521.000,- Ft helyett 61.760.500,- Ft szerepeltethető;

- a 339.312.000,- Ft összegű, 10%-os mértékben megemelt bérfejlesztési költséget 31.055.000,- Ft-tal javasolt csökkenteni az elszámolásban;

- a 43.720.000,- Ft összegű, 13,8 %-os mértékben megemelt egyéb üzemeltetési költséget 5.318.000,- Ft-tal javasolt csökkenteni az elszámolásban;

- a 222.716.000,- Ft összegű, 19,6 %-os mértékben megemelt közvetlen karbantartási költséget 36.470.000,- Ft-tal javasolt csökkenteni az elszámolásban;

- a 144.051.000,- Ft összegű, 61,1 %-os mértékben megemelt közvetett költségeket 54.622.000,- Ft-tal javasolt csökkenteni az elszámolásban.

Beszámolójukat a szóbeli egyeztetésen semmiben nem egészítették ki. A hatályos közszolgáltatási szerződés 2020. június 6. napján aláírt I. sz. módosításában rögzítésre került a 2020. évre prognosztizált 481.465.429,- Ft összegű ellentételezés mértéke. A megküldött beszámolóban a 2020. évben felmerült önkormányzati ellentételezési igényként 634.326.297,- Ft összeg szerepel, amely 152.860.868,- Ft-tal haladja meg a VOLÁNBUSZ Zrt. által előzetesen prognosztizált ellentételezést. 2020. évben 268.534.571,- Ft-ot az Önkormányzat ellentételezésként megfizetett, a beszámoló szerint további 365.791.726,- Ft összeget kellene ellentételezési igényként Önkormányzatunknak megfizetnie.

2019. évhez képest 2020. évben a menetrendi km teljesítmény 15%-kal csökkent a pandémiás időszak alatt elrendelt menetrend módosítások miatt. A beszámolóban lényegesen lecsökkent kilométer kibocsátással fel nem oldott ellentmondásban áll az összes kimutatott ráfordítások 6 %-os emelkedése, és ezzel párhuzamosan a közlekedési bevételek aránytalanul magas, 27 %-os csökkenése.

A hatályos közszolgáltatási szerződés 11.3. és 4.6. pontja szerint, ha a tényleges bevételek és költségek az év során jelentős mértékben eltérnek a prognosztizált bevételektől és költségektől a Szolgáltató rendkívüli menetdíjemelést javasolhat. A javaslatban részletesen be kell mutatni, hogy a változást milyen tényezők és milyen mértékben indokolják. A több, mint 30 %-os ellentételezési igény növekedés jelentős mértékben eltér a szerződésben meghatározott prognosztizált ellentételezés mértékétől. A Szolgáltató a szerződésben meghatározott javaslattétellel mindezek ellenére nem élt.

Fentiek alapján javaslom, hogy Önkormányzatunk 2020. évre az eddig megfizetett 268.534.571,- Ft-on felül – a jelenleg rendelkezésre álló információk alapján – további 176.566.226,- Ft összeget ismerjen el ellentételezési igényként a VOLÁNBUSZ Zrt-nek. A VOLÁNBUSZ Zrt. 2020. évi tevékenységével kapcsolatos beszámolója az előterjesztés melléklete.

**II.**

A VOLÁNBUSZ Zrt. 2021. május 28-i levelében adott tájékoztatást a helyi közszolgáltatás 2021. évi I. negyedévi bevételeinek és km teljesítményeinek alakulásáról. Jelezte, hogy a koronavírus-járvány következtében tett kormányzati intézkedések hatására az utas-elmaradások következtében jelentős bevételkiesés realizálódott, mely az Önkormányzat költségeit növelheti. **Felajánlotta, hogy amennyiben az Önkormányzat megrendelőként indokoltnak tartja a menetrend felülvizsgálatát, annak a megváltozott utazási igényekhez történő igazítását, úgy szakmai egyeztetés céljából rendelkezésre áll.** A júniusi közgyűlési döntés ismeretében kértük a menetrend racionalizáláshoz a VOLÁNBUSZ Zrt. szakmai észrevételeit, továbbá a menetrend racionalizálásához kapcsolódó egyéb javaslatait. Mindezeken túlmenően kértük azt is számolja ki a szolgáltató, hogy a racionalizálás mekkora költségmegtakarítást jelent december 31-ig. A 2020. évi közszolgáltatási beszámoló felülvizsgálata, illetve a 2021. évi tervkalkuláció aktualizált adatainak tárgyában a VOLÁNBUSZ Zrt. kérésére 2021. július 21-ről augusztus 9-re áthelyezett személyes megbeszélésen a felek abban állapodtak meg, hogy a VOLÁNBUSZ Zrt. által kezdeményezett menetrend-racionalizálás tekintetében a VOLÁNBUSZ Zrt. menetrendekkel foglalkozó szakemberei augusztus első felében az Önkormányzattal szakmai egyeztetést folytatnak le és arról augusztus 31-ig közös javaslat készül. A VOLÁNBUSZ Zrt. 2021. augusztus 17-én küldött levelében tájékoztatott arról, hogy a rendelkezésre álló idő rövidsége miatt a teljes hálózatot érintő racionalizálási javaslat kidolgozását a társaság nem tudja vállalni. 2021. augusztus 25-én küldött levelünkben ismételten kértük a VOLÁNBUSZ Zrt-t, hogy 2021. szeptember 7. napjáig küldje meg menetrend racionalizálásra vonatkozó javaslatait, amely beavatkozásokkal tartható a Közszolgáltatási Szerződésben meghatározott, Önkormányzatot terhelő pénzügyi ellentételezés mértéke. A VOLÁNBUSZ Zrt. 2021. szeptember 15-én érkezett válaszában tájékoztatott, hogy jelenleg kapacitás hiányában nincs lehetőségük a Szombathely helyi közszolgáltatásra vonatkozó menetrend felülvizsgálatára, a kért racionalizálásra vonatkozó tervek elkészítésére és javaslat tételére, tekintettel arra, hogy országos működésű közszolgáltatóként a Volánbusz Zrt. szakmai erőforrásai a napi ügymenet biztosítása mellett szűkösek, így a rövid határidőt figyelembe véve a társaság szakmaiságának megfelelő javaslat összeállítása jelenleg nem áll módjában.

A VOLÁNBUSZ Zrt. által jelzett megváltozott utasigényekre tekintettel azt a javaslatot teszem, hogy a menetrend finomhangolása érdekében a képviselők tegyenek a járatok menetrendjére olyan, a megváltozott utazási igényekhez rugalmasan alkalmazkodó racionalizálási javaslatot, amely nem haladja meg a jelenlegi kilométer kibocsátás mértékét. A javaslatok alapján elkészített menetrend racionalizálásra vonatkozó napirend tárgyalására a Közgyűlés októberi ülésén kerülhet sor.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2021. szeptember „ ”**

 **/: Dr. Nemény András :/**

**I.**

**HATÁROZATI JAVASLAT**

**….…./2021. (IX.30.) Kgy. számú határozat**

Szombathely Megyei Jogú Város Közgyűlése a „Javaslat a helyi közösségi közlekedéssel kapcsolatos döntések meghozatalára” című előterjesztést megtárgyalta, és a VOLÁNBUSZ Zrt. helyi közforgalmú közlekedési feladatainak ellátásáról szóló 2020. évi tevékenységét bemutató beszámoló felülvizsgálata alapján az alábbi döntéseket hozza:

1. A Közgyűlés a 2020. évi helyi közösségi közlekedés költségtérítéseként az eddig megfizetett 268.534.571,- Ft-on felül – a jelenleg rendelkezésre álló információk alapján – további 176.566.226,- Ft összeget ismer el ellentételezési igényként.
2. A Közgyűlés elhatározza, hogy a 2020. évi helyi közösségi közlekedés költségtérítéseként 176.566.226,- Ft összegű forrást biztosít a 2021. évi költségvetési rendeletében.
3. A Közgyűlés felkéri a polgármestert, hogy 176.566.226,- Ft átutalásáról gondoskodjon a VOLÁNBUSZ Zrt. részére.

**Felelős:** Dr. Nemény András, polgármester

 Dr. Horváth Attila, alpolgármester

Horváth Soma, alpolgármester

 Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1-2. pont: azonnal

3. pont: 2021. október 30.

**II.**

**HATÁROZATI JAVASLAT**

**….…./2021. (IX. 30.) Kgy. számú határozat**

Szombathely Megyei Jogú Város Közgyűlése a „Javaslat a helyi közösségi közlekedéssel kapcsolatos döntések meghozatalára” című előterjesztést megtárgyalta, és a menetrend finomhangolása érdekében az alábbi döntéseket hozza:

1. A Közgyűlés felkéri a képviselőket, hogy a megváltozott utazási igényekhez rugalmasan alkalmazkodó menetrend racionalizálási javaslatot készítsenek a járatok menetrendjére. A módosítási javaslat a jelenlegi kilométer kibocsátás mértékét nem haladhatja meg.
2. A Közgyűlés felkéri a polgármestert, hogy a képviselői javaslatok alapján elkészített menetrend racionalizálási javaslatot a Közgyűlés 2021. októberi ülésére terjessze elő.

**Felelős:** Dr. Nemény András, polgármester

 Dr. Horváth Attila, alpolgármester

Horváth Soma, alpolgármester

 Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** 1. pont: 2021. október 8.

2. pont: a Közgyűlés 2021. októberi ülése